DECIZIA CONSILIULUI
din 22 ianuarie 2007
privind poziția care urmează a fi luată de Comunitate în cadrul Consiliului Internațional al Cafelei privind prelungirea Acordului Internațional al Cafelei, 2001
(2007/95/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133 coroborat cu articolul 300 alineatul (2),
având în vedere propunerea Comisiei,
întrucât:
(1)
Acordul Internațional al Cafelei din 2001 a fost semnat și încheiat în numele Comunității Europene la 24 septembrie 2001 prin Decizia 2001/877/CE a Consiliului (1).
(2)
Conform prevederilor articolului 52 alineatele (1) și (2), Acordul Internațional al Cafelei din 2001 urmează să expire la 30 septembrie 2007 în afara cazului în care este prelungit prin decizia Consiliului Internațional al Cafelei pentru una sau mai multe perioade succesive care să nu depășească șase ani în total.
(3)
Prelungirea acestui acord este în interesul Comunității Europene.
(4)
Ar trebui stabilită poziția Comunității Europene în cadrul Consiliului Internațional al Cafelei,
DECIDE:
Articol unic
Poziția Comunității Europene în cadrul Consiliului Internațional al Cafelei este de a vota în favoarea prelungirii Acordului Internațional al Cafelei, 2001, pentru una sau mai multe perioade succesive care nu depășesc șase ani.
Adoptată la Bruxelles, 22 ianuarie 2007.